寄題西洛致仕張比部靜居院四堂
作者：梅堯臣
朝代：宋

paragraphs: 張侯歸靜居，堂宇結四隅。
堂中何所有，書畫羅籤厨。
四堂各異名，名異義亦殊。
夷心與會真，內以道德娛。
清白及金蘭，外爲子孫模。
西南夜落蟾，東北朝生烏。
天門風相通，盛衰理可無。
蒨爾松檜樹，間之花石株。
雨晴氣候佳，鄰里或來俱。
遣摘班林筍，共持香粳盂。
飯畢循徑行，不使僮僕扶。
所至舊衣坐，遍歷日過晡。
時遇園果熟，甘漿而粉膚。
就枝掇鮮美，咀味銷冰酥。
以此樂歲月，豈是忘形軀。
禮法不我棄，勞吝不我紆。
上不媿二疎，下不泛五湖。
自有逍遥趣，幸世遭唐虞。